Der har allerede været sagt og skrevet mangt og meget om Frederikshavn Kommunes planer for et nyt boligområde ved Sæby – Sæby Bakker. Særligt tilkørslen til de 360 nye boliger har været et politisk stridspunkt, der har splittet Socialdemokratiet fra resten af byrådsgruppen, som foreslår en helt ny vej til Sæby Bakker. Socialdemokratiet mener, at en opdatering af Langtvedvej er nok, og da de har flertal i både udvalg og byråd, er det dén plan, forvaltningen har arbejdet videre med. Hvilket i sig selv også har affødt kritik. Nu er der i mellemtiden opstået alvorlige bump på vejen i arbejdet med den socialdemokratiske plan om en såkaldt to-minus-én-vej til Sæby Bakker. Nordjyllands Politi har underkendt planerne, som de ikke mener er sikkerhedsmæssigt forsvarlige. - Min første tanke er: ”Der kan I selv se, hvad vi sagde,” siger Venstres gruppeformand i Frederikshavns Kommune Peter Sørensen. Venstre i Frederikshavn har fra start været imod planerne om at lade Langtvedvej være den primære trafikåre til Sæby Bakker, og derfor glæder de sig også over, at politiet – blandt andet grundet dårlige oversigtsforhold og et skarpt sving – ikke kan støtte en to-minus-én-vej. - En ny bydel med 360 boliger skal ikke starte med, at vi laver en dårlig lappeløsning. Det (trafikken, red.) kan ikke afvikles på Langtvedvej, siger Peter Sørensen. Arbejder på Plan B Selvom forvaltningen har gjort indsigelse mod politiets afvisning af den oprindelige plan, er de allerede i gang med at forberede en ny vejløsning, som politiet allerede på forhånd skulle have givet grønt lys til. Hvis Langtvedvej bliver seks meter bred, med en vejstribe på midten og fortove på begge sider, vil det ifølge dem være en trafiksikkerhedsmæssigt forsvarlig løsning. - Det nye projekt kommer til at dække de trafiksikkerhedsmæssige problemer, der er. Vi kan gøre det her 100 procent forsvarligt, siger formand for teknisk udvalg i Frederikshavn Kommune, Karsten Thomsen (S). Omvendt håber Venstre, at det nykastede grus i vej-maskineriet kan give anledning til en ny politisk drøftelse om en helt anden løsning, når vejen til Sæby Bakker er på udvalgsdagsordenen på tirsdag. I Venstre håber de nemlig, at deres oprindelig forslag med at bygge en helt ny vej til boligområdet, nu er kommet et skridt nærmere.

Opsummering:
Politiet spænder nu ben for omdiskuterede vejplaner i forbindelse med et nyt boligområde i Sæby, fordi trafiksikkerheden ikke er god nok.